Elliot McKay See

Elliot McKay See, Jr. (* 23. júl 1927, Dallas, Texas, USA – † 28. február 1966, St. Louis, Missouri) bol americký letecký inžinier, námorný pilot, skúšobný pilot a astronaut NASA, ale do vesmíru neletel. Tragicky zahynul pri jednom z letov s nadzvukovým cvičným prúdovým lietadlom T-38.

 Životopis 
V roku 1949 vyštudoval vojenskú námornú akadémiu a potom slúžil u námorného letectva ako pilot. Titul leteckého inžiniera získal v roku 1962 po ukončení štúdia na Kalifornskej univerzite v Los Angeles a ešte v tom istom roku sa dostal do druhej skupiny amerických astronautov v NASA. Po absolvovaní výcviku bol vymenovaný za záložného pilota pre misiu Gemini 5 a potom za veliaceho pilota hlavnej posádky Gemini 9. Bol vedený ako nevojak, civilista. Elliot See bol ženatý a mal tri deti.

Bol tiež námorným a skúšobným pilotom. Pri jednom z letov s nadzvukovým cvičným prúdovým lietadlom Northrop T-38 Talon, ktorými NASA disponovala, došlo k nehode a See spolu s kolegom, astronautom Charlesom Bassettom, zahynuli pri pristávacom manévri za veľmi zlého počasia po zrážke s budovou spoločnosti McDonnell Aircraft na letisku Lambert Field v St. Louis, kde prebiehala montáž kozmických lodí Gemini a mali trénovať na simulátore. See a Bassett zahynuli len pár metrov od miesta, kde sa dokončovala ich loď Gemini 9, ktorá nebola vôbec poškodená.

 Referencie 

 Pozri aj 
 Fallen Astronaut

 Iné projekty 

 Externé odkazy 
 Oficiálny životopis na stránkach NASA 
 Elliot See na stránkach spacefacts.de 

 Zdroj 

Kategória:Kozmonauti USA
Kategória:Letci USA
Kategória:Testovací piloti USA
Kategória:Príslušníci United States Navy
Kategória:Kozmonauti, ktorí neleteli do vesmíru
Kategória:Program Gemini
Kategória:Absolventi University of California, Los Angeles
Kategória:Osobnosti z Dallasu
Kategória:Osobnosti NASA
Kategória:Obete leteckých nehôd